Návrh na vstup Slovenskej republiky 
do Pracovnej skupiny pre medzinárodnú spoluprácu v oblasti vzdelávania, zachovania pamiatky a výskumu holokaustu

A. Informácia o Pracovnej skupine pre medzinárodnú spoluprácu v oblasti vzdelávania, zachovania pamiatky a výskumu holokaustu

A. I. Vznik a hlavné ciele 

Pracovná skupina pre medzinárodnú spoluprácu v oblasti vzdelávania, zachovania pamiatky a výskumu holokaustu - Task Force for International Cooperation on Holocaust Education, Remembrance and Research - ITF vznikla v roku 1998 na základe iniciatívy švédskeho predsedu vlády Görana Perssona. Združuje zástupcov štátnych i neštátnych inštitúcií. Jej hlavným cieľom je realizácia a podpora projektov zameraných na vzdelávanie o holokauste (tréningové programy pre učiteľov, vypracúvanie nových učebných osnov, ich modifikovanie atď.), výskum v tejto oblasti a zachovanie pamiatky holokaustu (zakladanie a podpora múzeí, budovanie nových a udržiavanie existujúcich pamätníkov atď.). Projekty sú financované zo spoločného fondu, do ktorého členské krajiny prispievajú sumou 25 000, -USD ročne, garantovanou vládou. Suma poskytnutá jednotlivým štátom na realizáciu projektov však môže, v závislosti od aktívneho prístupu pri ich predkladaní, tento príspevok presiahnuť.

A. II. Členstvo

ITF v súčasnosti združuje 20 krajín. Sú to Argentína, Izrael, Nórsko, Rumunsko, Švajčiarsko, USA a 14 členov Európskej únie - Česká republika, Dánsko, Francúzsko, Holandsko, Litva, Lotyšsko, Luxembursko, Maďarsko, Nemecko, Poľsko, Rakúsko, Švédsko, Taliansko, Veľká Británia. 

Členstvo v ITF je otvorené pre všetky krajiny, vstup každej krajiny však musia schváliť členovia ITF jednomyseľne. Podmienkou je prevzatie záväzkov Deklarácie Štokholmského medzinárodného fóra o holokauste (v prílohe), prijatej zástupcami vlád v januári 2000 (Slovenská republika bola na fóre zastúpená delegáciou vedenou prezidentom Rudolfom Schusterom) a záväzok realizovať koncepčnú vnútroštátnu politiku a konkrétne programy na podporu vzdelávania o holokauste, pripomínania si pamiatky holokaustu a jeho výskumu. ITF zároveň vyzýva členské krajiny, aby umožnili sprístupnenie všetkých, verejných i súkromných archívov, v ktorých uložené dokumenty súvisia s holokaustom.

ITF ponúka možnosť spolupráce (aj finančnú podporu) i nečlenským krajinám. S týmto cieľom vznikajú tzv. liaison projects - multilaterálne partnerské projekty  fungujúce na báze dlhodobej spolupráce členov ITF ako gestorov v pracovných skupinách a nečlenov - liaison projects working groups. Okrem pomoci pri realizácii projektov a programov je cieľom spolupráce aj príprava na riadne členstvo v ITF. 

A. III. Organizačná štruktúra

ITF nie je inštitucionalizovaná, nemá stále sídlo, ani stály sekretariát. Jeho funkcie vykonáva niektorá z členských krajín v rámci jednoročného predsedníctva ITF, väčšinou zastúpená ministerstvom zahraničných vecí spolupracujúcim s príslušnými odbornými rezortmi. V predsedníckej krajine má svoje pôsobisko aj jediný zamestnanec ITF vo funkcii koordinátora (v súčasnosti p. Karel Fracapane). Rotácia predsedníctva prebieha na báze dobrovoľnosti. Od februára 2005 do februára 2006 predsedá ITF Poľsko (doposiaľ boli predsedníckymi krajinami Švédsko, Veľká Británia, Izrael, Nemecko, Holandsko, Francúzsko USA a Taliansko) a od februára 2006 to bude Maďarsko. 

	Všetky rámcové rozhodnutia týkajúce sa obsahu a organizácie činnosti ITF sa prijímajú konsenzom národných delegácií počas plenárnych zasadnutí (dvakrát ročne). Na plenárnych zasadnutiach sa prijímajú aj noví členovia ITF, takisto iba so súhlasom všetkých členských krajín. Národné delegácie členských krajín na plenárnych zasadnutiach ITF sú zložené zo zástupcov štátnych i neštátnych inštitúcií (členovia delegácií pôsobia v pracovných skupinách počas celého roka alebo sa zúčastňujú iba plenárneho zasadnutia). Vedúcim delegácie je spravidla veľvyslanec alebo vyšší úradník ministerstva zahraničných vecí. Odporúčaná je účasť ministerstiev školstva a kultúry. Zástupcovia školských, akademických a mimovládnych organizácií (vzdelávacie centrá, univerzity, múzeá, pamätníky atď.) sú menovaní predovšetkým do pracovných skupín. Každá delegácia by mala mať najmenej šesť  členov. Delegácia, ktorá práve predsedá ITF, zvyčajne pôsobí na ministerstve zahraničných vecí a jej vedúci (úradujúci predseda ITF) má hodnosť veľvyslanca. Úlohou predsedníckej krajiny je organizácia práce ITF, príprava zasadnutí a dohľad nad vyhodnocovaním a podporou projektov.

Odborná činnosť ITF prebieha v piatich riadnych pracovných skupinách (working groups), v pracovných skupinách pre partnerské projekty (liaison working groups) a v ďalších ad hoc vytvorených pracovných skupinách/orgánoch. Väčšina riadnych pracovných skupín a pracovných skupín pre partnerské projekty sa stretáva zvyčajne iba počas plenárneho zasadnutia ITF. Periodicita stretnutí ad hoc pracovných skupín/orgánov je rôzna.

Riadne pracovné skupiny ITF:
1. Akademická pracovná skupina (predseda: p. Juliane Wetzel, Nemecko)
2. Vzdelávacia pracovná skupina (predseda: p. Karen Polak, Holandsko) 
3. Pracovná skupina pre pamätníky (predseda: p. Heidemarie Uhl, Rakúsko a p. Dirk Mudler, Holandsko)

	Hlavnou úlohou týchto troch pracovných skupín je hodnotenie predložených projektov. V oblastiach svojich odborných kompetencií plnia aj úlohu poradných orgánov pléna ITF. Mimo plenárnych zasadnutí komunikujú členovia skupín prostredníctvom elektronickej pošty – každá skupina má osobitný mailinglist.

	Internými záležitosťami ITF sa zaoberajú: 

4. Informačná pracovná skupina (predseda: p. Michelle Gross, USA) má v kompetencii predovšetkým prezentovanie informácií o aktivitách ITF (jednotliví členovia tiež zabezpečujú prezentáciu aktivít v oblastiach činnosti ITF v ich domovskej krajine – na internetovej stránke ITF) a zabezpečenie komunikácie medzi členmi. Plénu ITF môže adresovať odporúčania. Aj Informačná pracovná skupina má samostatný mailinglist.

 5. Pracovná skupina pre fond ITF (predseda: p. Jan Ahlberg, Švédsko) má osobitný charakter. Stretáva sa tiež dvakrát ročne - počas plenárnych zasadnutí ITF, no nemá vlastný mailinglist. Na jej zasadnutiach sa zúčastňuje ad hoc určený zástupca delegácie členskej krajiny. Predseda skupiny, zástupca Švédska - správcu fondu ITF, informuje počas zasadnutí o stave fondu. Skupine spolupredsedá úradujúci predseda ITF. 
Pracovné skupiny pre partnerské projekty: 
1. Argentína (partner: USA)
2. Bielorusko (partner: Veľká Británia)
3. Chorvátsko (partner: USA)
4. Estónsko (partner: Švédsko)
5. Grécko (partner: Francúzsko)
6. Slovensko (partner: Nemecko)
7. Ukrajina (partner: USA a Veľká Británia)

Ad hoc vytvorené pracovné skupiny/orgány
Ako Osobitná pracovná skupina pre prekonanie odporu voči vyučovaniu a učeniu sa o holokauste spolupracujú Vzdelávacia pracovná skupina a Akademická pracovná skupina.

V roku 2003 vznikla osobitná Strategická a implementačná pracovná skupina ITF. Tvorí ju súčasná a predchádzajúca predsednícka krajina ITF a predsedovia riadnych pracovných skupín. Vedie ju aktuálny predseda ITF a akademický poradca ITF. Bola vytvorená s cieľom preverovať implementáciu projektov, hodnotiť výsledky činnosti ITF a pôsobiť ako poradný orgán predsedníctva ITF a  pléna ITF. 

V roku 2004 bol vytvorený Podvýbor ITF pre prístup ku všetkým dokumentom Medzinárodného pátracieho strediska v Bad Arolsen týkajúcich sa holokaustu. Jeho členmi sú Francúzsko, Holandsko, Nemecko, Rakúsko, Taliansko, USA a Veľká Británia.

V ITF existuje aj vplyvná funkcia tzv. akademického poradcu. Hlas poradcu zohráva dôležitú úlohu nielen pri schvaľovaní projektov, ale má vplyv aj na vnútorné záležitosti ITF. V súčasnosti túto funkciu zastáva p. Jehuda Bauer, riaditeľ medzinárodného centra štúdií holokaustu izraelského pamätníka Jad Vašem. 

A. IV. Fond ITF 

ITF financuje projekty, ktoré prispievajú k rozvoju vzdelávania o holokauste, k zachovaniu jeho pamiatky a podporujú výskum v tejto oblasti. Granty sú poskytované zo zdrojov fondu ITF, ktorý vo Švédsku spravuje švédska delegácia pod dohľadom predsedníckej krajiny ITF. Členské krajiny ITF prispievajú do fondu sumou 25 000,- USD ročne (v budúcnosti sa uvažuje o sume 25 000,- EUR). Fond slúži na podporu programov a projektov v oblastiach činnosti ITF v členských a spolupracujúcich krajinách (predovšetkým v krajinách, kde aktivity týkajúce sa holokaustu majú obmedzené možnosti subvencovania).

Predkladané projekty hodnotia jednotlivé pracovné skupiny pod dohľadom predsedníckej krajiny podľa procedúry:
1. Predsednícka krajina a národné delegácie informujú potenciálnych žiadateľov o podporu o možnostiach poskytovania finančných prostriedkov z fondu ITF.
2. Návrh projektu je doručený predsedníckej krajine.
3. Predsednícka krajina postúpi projekt príslušným pracovným skupinám. Jeho hodnotenie trvá maximálne jeden mesiac.
4. Ak to experti pracovnej skupiny odporúčajú, je projekt distribuovaný všetkým národným delegáciám členských štátov  ITF na posúdenie.
5. Ak žiadna z národných delegácií nevznesie námietku proti financovaniu projektu do jedného mesiaca,  nariadi predsednícka krajina vyplatenie grantu.

Kontrolou využitia grantu je poverená Strategická a implementačná pracovná skupina.
B. Informácia o doterajšej spolupráci Slovenskej republiky s Pracovnou skupinou pre medzinárodnú spoluprácu v oblasti vzdelávania, zachovania pamiatky a výskumu holokaustu

Slovenská republika spolupracuje s Pracovnou skupinou pre medzinárodnú spoluprácu v oblasti vzdelávania, zachovania pamiatky a výskumu holokaustu (ITF) ako tzv. liaison country (spolupracujúca krajina bez štatútu riadneho člena) od roku 2000.

V zmysle uznesenia vlády Slovenskej republiky č.109/1999 z 10. februára 1999 (uznesenie prijaté na základe záverov Washingtonskej konferencie o majetkových otázkach holokaustu, na ktorej sa v dňoch 30. novembra - 1. decembra 1998 zúčastnila aj slovenská delegácia) a záverov Štokholmského medzinárodného fóra o holokauste z roku 2000 (na fóre sa zúčastnila slovenská delegácia vedená prezidentom Rudolfom Schusterom) pripravilo Ministerstvo školstva SR (MŠ SR) v spolupráci s Inštitútom judaistiky Univerzity Komenského v Bratislave medzinárodný  projekt „Príprava učiteľov stredných škôl v oblasti vzdelávania o holokauste". Projekt bol dňa 7. septembra 2000 schválený na 29. operatívnej porade ministra školstva Slovenskej republiky. V rámci rokovaní so zástupcami Holocaust Memorial Museum vo Washingtone (september 2000) bol predložený na posúdenie ITF, ktorá ho akceptovala. Na jeho realizáciu bola následne vytvorená medzinárodná pracovná skupina – Slovakia Liaison Working Group zostavená z popredných odborníkov na problematiku holokaustu. Za odborného konzultanta pre Slovensko - liaison country bola určená Nemecká spolková republika - leading country. Projektu vyjadril svoju podporu a prevzal nad ním záštitu prezident Slovenskej republiky p. Rudolf Schuster (list č.: KP 595/2001 zo 6. júna 2001). Minister školstva Slovenskej republiky následne vymenoval za členov pracovnej skupiny zodpovednej za realizáciu celého projektu po odbornej a organizačnej stránke historikov, pracovníkov MŠ SR a metodicko-pedagogických centier MŠ SR. 

Projekt je zameraný na vzdelávanie vybraných učiteľov dejepisu a ďalších spoločenskovedných predmetov vyučujúcich problematiku holokaustu, s cieľom zvýšiť kvalitu výučby v zmysle svetových štandardov, ako aj možnosť tvorby kvalitnejších a účinnejších učebných textov a pomôcok. Realizácii tohto cieľa pomohlo najmä prevzatie skúseností z krajín ITF, odkiaľ sa preberala metodika i obsah formou stáží slovenských učiteľov na medzinárodných seminároch. V priebehu rokov 2001 - 2005 MŠ SR v spolupráci s partnermi zrealizovalo viacero vzdelávacích aktivít pre slovenských učiteľov v zahraničí (Nemecko, Izrael, USA, Rakúsko, Česká republika), na ktorých bolo vyškolených 123 slovenských pedagógov a metodikov, tzv. „multiplikátorov“. MŠ SR pripravilo v spolupráci s metodicko-pedagogickými centrami a ďalšími organizáciami niekoľko vzdelávacích podujatí aj na území Slovenska. 

Významným výstupom projektu je vyhotovenie edukačného  balíčka "Prečo sa učíme o holokauste", ktorý má vzhľadom na nedostatok učebných pomôcok s touto problematikou pomôcť pri výučbe na stredných  školách v Slovenskej republike. Na vyhotovení balíčka sa podieľali slovenskí odborníci, historici a multiplikátori, ktorých prácu koordinoval Egon Gál, riaditeľ Inštitútu judaistiky UK. Finančne na jeho príprave okrem ITF participovali MŠ SR, Rada na odškodnenie obetí holokaustu v Slovenskej republike a Nadácia EZRA. Príručku odporučilo MŠ SR dňa 12. októbra 2004 ako doplnkovú literatúru pre učiteľov a žiakov stredných škôl vo vyučovacích predmetoch dejepis, občianska náuka, náuka o spoločnosti, etická výchova, slovenský jazyk a literatúra, materinský jazyk, seminár z dejepisu a spoločenskovedný seminár. 
Od roku 2001 sa zástupcovia MŠ SR pravidelne zúčastňovali na zasadaniach ITF, kde v rámci Slovakia Liaison Working Group informovali svojich partnerov o aktivitách realizovaných v rámci projektu za konkrétne obdobie a konzultovali s nimi budúce zámery.

MŠ SR každoročne vyčleňovalo na realizáciu projektu finančné prostriedky zo svojej rozpočtovej kapitoly. Za obdobie rokov 2001 - 2005 to bolo 2,3 mil. Sk. Táto suma bola určená na hradenie cestovných nákladov, vreckového a poistného pre slovenských učiteľov na kurzy v zahraničí, financovanie všetkých podujatí v rámci projektu realizovaných na území Slovenska, zabezpečenie účasti zástupcov MŠ SR na zasadaniach ITF a spolufinancovanie edukačného balíčka.

C. Aspekty vstupu Slovenskej republiky do Pracovnej skupiny pre medzinárodnú spoluprácu v oblasti vzdelávania, zachovania pamiatky a výskumu holokaustu (ITF)

C. I. Východiská vstupu Slovenskej republiky do ITF 

Doterajšie aktivity Slovenskej republiky ako spolupracujúcej krajiny ITF zabezpečovalo výlučne Ministerstvo školstva Slovenskej republiky. Vzhľadom na zámer stať sa jej členom, prevzalo v decembri 2004 funkciu koordinátora prípravy vstupu a ďalšieho pôsobenia v ITF Ministerstvo zahraničných vecí Slovenskej republiky (MZV SR), tak ako je to vo väčšine členských krajín ITF. Prostredníctvom svojho zástupcu deklarovalo MZV SR záujem Slovenska o riadne členstvo v ITF na plenárnom zasadnutí skupiny dňa 16. decembra 2004 v Terste a potvrdilo ho aj na plenárnom zasadnutí dňa 30. júna 2005 vo Varšave. Obe vystúpenia sa stretli s pozitívnym ohlasom členov ITF. Predloženie žiadosti Slovenska o členstvo je v ITF už dlhšie očakávané a má všeobecnú podporu.

C. II. Zdôvodnenie vstupu Slovenskej republiky do ITF 

Holokaust výrazne poznamenal novodobé dejiny európskej civilizácie a jej kresťansko-judaistickú kultúru a trvalo pôsobí v spoločenskom vedomí židovskej i nežidovskej komunity. Medzinárodné spoločenstvo má potrebu  v rámci komplexného historického sebapoznávania dôstojne sa vyrovnať s týmto závažným historickým fenoménom, na čo však nestačí jeho odsúdenie, akokoľvek všestranné a rozhodné, ani priznanie si historickej viny. Vyrovnanie sa s dedičstvom holokaustu je proces, ktorý si vyžaduje permanentné aktivity zainteresovaných spoločenstiev vo viacerých oblastiach, ich vhodnú inštitucionalizáciu na medzištátnej úrovni, komunikáciu a koordináciu postupov. Z tejto potreby vznikla ITF a to je jej poslanie.

Vzhľadom na miesto holokaustu v slovenských dejinách je morálnou povinnosťou štátu – aj v záujme zdravšieho a vyspelejšieho spoločenského vedomia našich ľudí – zapojiť sa do týchto medzinárodných aktivít. Okrem toho je zrejmé, že zo vstupu a prínosu Slovenska nebude profitovať len ITF, ale v konečnom dôsledku najmä samotné Slovensko, keďže ciele ITF sú aj našimi záujmami.

Nezanedbateľný je aj aktuálny politický aspekt členstva: medzi súčasnými dvadsiatimi členskými krajinami sú najvyspelejšie demokratické štáty, pričom niektoré z hľadiska vlastnej účasti na holokauste môžu byť na cieľoch ITF zainteresované menej než Slovensko. Členstvo štrnástich členských krajín EÚ a troch našich partnerov z V 4 potvrdzuje nevyhnutnosť nášho vstupu.

Priaznivé hodnotenia doterajších aktivít Slovenska v rámci ITF ako spolupracujúcej krajiny nasvedčujú tomu, že objektívne máme predpoklady stať sa jej platným členom. Projekt prípravy učiteľov stredných škôl v oblasti vzdelávania o holokauste, ktorý Slovenská republika realizuje s podporou ITF, zaznamenal medzi jej členmi pozitívny ohlas. Slovensko si už ako spolupracujúca krajina vybudovalo v ITF dobrú pozíciu, ktorej stabilizovanie a posilňovanie možno dosiahnuť len zaradením sa medzi členské krajiny s právom plnohodnotnej participácie na všetkých aktivitách ITF.

C. III. Predpoklady vstupu Slovenskej republiky do ITF

Pre Slovensko platia pri vstupe do ITF všeobecné podmienky a kritériá uvedené v časti A. II. Členstvo.

Vstup Slovenska do ITF a  predloženie žiadosti o riadne členstvo v tomto medzinárodnom zoskupení musí schváliť vláda Slovenskej republiky. S jej súhlasom by o žiadosti Slovenska mohlo byť rozhodnuté na najbližšom plenárnom zasadnutí ITF v Krakove (13. - 16. novembra 2005). Pri podaní žiadosti musí Slovensko odovzdať východiskovú štúdiu (baseline study) o situácii v krajine v oblastiach záujmu ITF, ktorú je potrebné s dostatočným časovým predstihom predložiť na posúdenie delegáciám všetkých členských štátov ITF. Štúdiu pripravuje ad hoc pracovná skupina koordinovaná odborom ľudských práv MZV SR. Je zložená z expertov štátnych inštitúcií (Úrad vlády Slovenskej republiky - sekcia ľudských práv a menšín, ministerstvá školstva a kultúry, Slovenská akadémia vied, Slovenské národné stredisko pre ľudské práva) i mimovládnych organizácií (Inštitút pre verejné otázky, Nadácia Milana Šimečku, Ústredný zväz židovských náboženských obcí v Slovenskej republike). 

C. IV. Finančné a inštitucionálne zabezpečenie členstva Slovenskej republiky v ITF

Ako členská krajina bude Slovenská republika musieť každoročne prispievať do fondu ITF sumou 25 000,- USD, garantovanou vládou (v budúcnosti sa uvažuje o sume  25 000,- EUR), ktorá sa používa na financovanie projektov a programov v oblastiach pôsobnosti ITF v členských a spolupracujúcich štátoch. Suma poskytnutá jednotlivým štátom na realizáciu projektov však môže, v závislosti od aktívneho prístupu pri ich predkladaní, tento príspevok presiahnuť. Po prijatí  Slovenska za člena ITF bude príspevok do fondu ITF hradený v rámci výdavkov kapitoly MZV SR, v kategórii bežné transfery účelovo určené na úhradu členských príspevkov do medzinárodných organizácií.

Po získaní štatútu riadneho člena bude Slovenská republika aktívne participovať na činnosti riadnych pracovných skupín ITF. Po jednom expertovi bude nevyhnutné nominovať do Akademickej pracovnej skupiny, do Pracovnej skupiny pre pamätníky a do Informačnej pracovnej skupiny, dvoch expertov do Vzdelávacej pracovnej skupiny. Do Pracovnej skupiny pre fond ITF nie je potrebné menovať stáleho člena. Na jej zasadnutiach sa zúčastňuje zástupca delegácie členskej krajiny na plenárnom zasadnutí ITF, zvyčajne vedúci delegácie. Záštitu nad jednotlivými pracovnými skupinami prevezmú kompetentné štátne inštitúcie. Ich úlohou bude nominácia do príslušnej pracovnej skupiny (experti môžu byť zástupcami štátnej alebo neštátnej inštitúcie) a úhrada nákladov spojených s účasťou experta na jej zasadnutiach. Štátna inštitúcia si zachová garanciu nad pracovnou skupinou, aj keď sa rozhodne menovať do nej zástupcu mimovládnej organizácie. Jeho náklady hradí podľa dohody s mimovládnou organizáciou.

Vzhľadom na obsah činnosti pracovných skupín záštitu nad:

Akademickou pracovnou skupinou prevezme Slovenská akadémia vied 
Pracovnou skupinou pre pamätníky prevezme Ministerstvo kultúry SR 
Vzdelávacou pracovnou skupinou prevezme Ministerstvo školstva SR
Informačnou pracovnou skupinou prevezme Ministerstvo školstva SR

Pôsobenie Slovenska v ITF po získaní štatútu riadneho člena bude koordinovať Ministerstvo zahraničných vecí SR.